SKRIFTLIG FORESPØRGSEL E-0379/00

af Juan Ojeda Sanz (PPE-DE) til Kommissionen

(14. februar 2000)

Om: Information om den eksisterende ret til kompensation for afvisning på grund af overbooking

Med sit forslag KOM(98) 41 endelig udgave(1) ændrede Kommissionen forordning (EØF) nr. 295/91(2) og indførte fælles regler for en ordning for kompensation til ruteflypassagerer, der afvises på grund af overbooking.

Kommissionen gav i sit forslag udtryk for sin hensigt om i forbindelse med den eksisterende mangel på oplysninger at styrke informationen til passagererne navnlig ved at opsætte plakater ved indcheckningsskrankerne (artikel 3). Ligeledes havde Kommissionen til hensigt at iværksætte en oplysningskampagne om passagerers rettigheder i forbindelse med kompensation for afvisning på grund af overbooking.

Er Kommissionen klar over, at der ikke ved indcheckningsskrankerne findes plakater med oplysninger om passagerers rettigheder i forbindelse med overbooking? Agter Kommissionen at træffe nogen foranstaltning til at afhjælpe denne mangel på information?

I betragtning af det misbrug, som Kommissionen har kunnet iagttage hos luftfartselskaberne, med hensyn til, at passagerer ikke har fået kompensation eller har fået utilstrækkelig kompensation, hvilket uden al tvivl har været forårsaget af manglende information, kan Kommissionen da oplyse, hvornår den vil gennemføre oplysningskampagnen for de europæiske borgere, hvad kampagnen vil bestå i, og hvilke midler den vil benytte?

(1) EFT C 120 af 18.4.1998, s. 18.

(2) EFT L 36 af 8.2.1991, s. 5.

Svar afgivet på Kommissionens vegne af Loyola de Palacio

(31. marts 2000)

Kommissionen har i nogle år været opmærksom på problemerne i forbindelse med gennemførelsen og effektiviteten af Rådets forordning (EØF) nr. 295/91 af 4. februar 1991 om en ordning for kompensation til ruteflypassagerer, der afvises på grund af overbooking. Den er bekendt med en række tilfælde, hvor passagerer ikke har fået fuld kompensation, hvilket i vid udstrækning kan henføres til manglende information om deres rettigheder.

Dette førte til, at Kommissionen for to år siden foreslog at ændre forordningen. Et af formålene hermed var at forbedre passagerinformationen ved at opsætte plakater ved indcheckningsskrankerne. Rådet har imidlertid endnu ikke vedtaget den ændrede forordning. Følgelig foreligger der på nuværende tidspunkt ingen forpligtelse til at opsætte sådanne plakater.

Som følge af, at den ændrede forordning endnu ikke er vedtaget, har Kommissionen for nylig iværksat en undersøgelse af gennemførelsen af Rådets forordning (EØF) nr. 295/91. Formålet hermed er først og fremmest at lave en opgørelse over de lovgivningsmæssige foranstaltninger, medlemsstaterne har truffet for at gennemføre forordningen, samt over de regler, luftfartsselskaberne benytter i forbindelse med overbooking, og tillige at evaluere, hvorledes disse foranstaltninger har fungeret i praksis. Kommissionen vil herefter overveje, hvilke skridt der eventuelt bør tages.

Kommissionen kan imidlertid godt se, at det er nødvendigt at sikre, at passagererne er informeret om deres rettigheder, så de kan insistere på, at de respekteres. Derfor har den til hensigt omgående at tage initiativ til, at passagerinformationen forbedres. Dette skal ske ved, at der i lufthavne, rejsebureauer og luftfartsselskabernes salgskontorer fremlægges et charter, der omfatter alle eksisterende passagerrettigheder. Dette indbefatter bl.a. kompensation for afvisning som følge af overbooking.